Amale ni Haa Mɛi Susuɔ akɛ Nyɔŋmɔ Yitsoŋ Wa​​—Toigbalamɔ yɛ Hɛl, La ni Gbooo\nAmale ni Haa Mɛi Susuɔ akɛ Nyɔŋmɔ Yitsoŋ Wa\n“Yɛ gbele sɛɛ nɔŋŋ lɛ, mɛi ni fee esha ni yɔɔ hiɛdɔɔ lɛ asusumai kpelekeɔ shi kɛyaa hɛl, he ni amɛnáa toigbalamɔ ni akɛhaa yɛ hɛl lɛ, ‘la ni gbooo lɛ.’” (Catechism of the Catholic Church) Jamɔŋ hiɛnyiɛlɔi komɛi kɛɔ akɛ, mɛi ni yɔɔ hɛl lɛ kɛ Nyɔŋmɔ bɛ tsakpaa ko kwraa.\n“Susuma ni feɔ esha lɛ, lɛ nɔŋŋ eeegbo!” (Ezekiel 18:4) Gbohii lɛ, “amɛleee nɔ ko nɔ ko.” (Jajelɔ 9:5) Kɛ́ susuma lɛ gboɔ ni eleee nɔ ko nɔ ko lɛ, belɛ te feɔ tɛŋŋ ni epiŋɔ yɛ “la ni gbooo” mli, loo edɔɔ lɛ akɛ ekɛ Nyɔŋmɔ bɛ tsakpaa ko dɔŋŋ lɛ?\nHebri kɛ Hela wiemɔi ni afɔɔ shishitsɔɔmɔ akɛ “hɛl” yɛ Bibliai komɛi amli lɛ shishinumɔ diɛŋtsɛ ji adesai akwamaŋ gbonyobu. Akɛ nɔkwɛmɔnɔ lɛ, beni Hiob ye hela ko ni naa wa lɛ, esɔle ekɛɛ: “Miná ní kulɛ oŋɔ mi otée migbonyobu mli [“yɛ hɛl,” Douay-Rheims Version].” (Hiob 14:13, Holy Bible—Easy-to-Read Version) Hiob shwe koni eyajɔɔ ehe yɛ gbonyobu mli, jeee yɛ he ko ni apiŋɔ mɛi yɛ loo he ko ni ekɛ Nyɔŋmɔ teŋ baajɛkɛ.\nKɛ́ wɔnu he akɛ Nyɔŋmɔ yitsoŋ wa lɛ, wɔbɛŋkɛŋ lɛ; wɔbaatsi wɔhe kɛjɛ ehe. Yoo ko ni atsɛɔ lɛ Rocío ni yɔɔ Mexico lɛ wie akɛ, “Migbekɛbiiashi tɔ̃ɔ ni atsɔɔ mi akɛ hɛl ji he ko ni apiŋɔ mɛi yɛ. Mishe gbeyei aahu akɛ, minuuu he akɛ Nyɔŋmɔ yɛ su kpakpa kome nɛkɛ po. Misusu akɛ eyitsoŋ wa, ni enaaa mli ehaaa mɔ.”\nSaji ni mli kã shi faŋŋ ni Biblia lɛ wie yɛ Nyɔŋmɔ kojomɔi kɛ shihilɛ mli ni gbohii lɛ yɔɔ lɛ he lɛ ha Rocío tsake susumɔ ni ehiɛ yɛ Nyɔŋmɔ he lɛ. Ekɛɛ akɛ: “Minu he akɛ miye mihe agbɛnɛ—awo jatsu ko ni tsii yɛ minɔ. Agbɛnɛ mikɛ mihe bɔi Nyɔŋmɔ nɔ fɔ̃ɔ akɛ eesumɔ ni wɔná shihilɛ ni hi fe fɛɛ, esumɔɔ wɔ, ni akɛ manyɛ masumɔ lɛ. Etamɔ tsɛ ko ni hiɛ ebii anineshi, ni miisumɔ ni amɛná shihilɛ ni hi fe fɛɛ.”—Yesaia 41:13.\nMɛi babaoo bɔɔ mɔdɛŋ koni amɛhi shi krɔŋŋ akɛni amɛsheɔ hɛl la mli yaa gbeyei lɛ hewɔ, shi Nyɔŋmɔ sumɔɔɔ akɛ osɔmɔ lɛ yɛ ehe ŋmiŋmi ni emɔ bo lɛ hewɔ. Moŋ lɛ, Yesu wie akɛ: “Suɔmɔ Nuŋtsɔ [Yehowa] o-Nyɔŋmɔ lɛ.” (Marko 12:29, 30) Kɛfata he lɛ, kɛ́ wɔyɔse ŋmɛnɛ akɛ Nyɔŋmɔ efeee nɔ ko ni ejaaa lɛ, wɔbaanyɛ wɔkɛ wɔhe afɔ̃ kojomɔi ni ebaakojo wɔsɛɛ lɛ hu anɔ. Taakɛ Hiob naanyo Elihu wie lɛ, wɔ hu wɔbaanyɛ wɔkɛ hekɛnɔfɔ̃ɔ awie akɛ: “Enɛ akagbale Mawu akɛ eeefee nɔ̃ fɔŋ, kɛ Ofe lɛ hu akɛ eeefee nɔ ko ní ejaaa gbɛ.”—Hiob 34:10.\nKɛmaje Mɔ Ko Kɛmaje Mɔ Ko Amale ni Haa Mɛi Susuɔ akɛ Nyɔŋmɔ Yitsoŋ Wa